Żagħżugħ Malti jsib tliet ħanfusiet ġodda għall-gżejjer Maltin
Bosta, malli jilmħu 'l xi insett, jieħdu l-qatgħa ta' ħajjithom. Minkejja dan, għalkemm ċkejknin fl-għamla, l-insetti jkomplu jagħtu l-ħajja lill-pajsaġġ u għaldaqstant ta' min japprezzahom. Japprezzahom bla xkiel, James Borg, żagħżugħ ta' 22 sena li l-insetti jaffaxxinawh bil-bosta. Sa minn ċkunitu, James l-hena tiegħu jagħmel passejn qalb il-kampanja Maltija, ħerqan biex ipaxxi għajnejh bil-widien, il-ġonna u l-għelieqi li hawn madwarna. Lil hinn mill-awli universitarji, James iġemma' l-insetti u fil-ħin liberu tiegħu spiss imidd riġlejh fil-laboratorju f'Tal-Qroqq. F'kummenti lil tvm.com.mt James stqarr li għat-teżi tal-kors tiegħu bil-għajnuna tal-espert fl-entemoloġija, il-Professur David Mifsud xammar il-kmiem b'determinazzjoni liema bħalha biex jistudja l-ħanfus li jgħix fil-qalba tal-ħamrija fi ħdan il-gżejjer Maltin. Matul l-istudju, James qal li ġew f'idejh tliet ħanfusiet li qatt ma nstabu qabel fi xtutna: Atheta nigra , Proteinus brachypterus u Xantholinus linearis . Liema ħanfus, ittieħed lil hinn minn xtutna għal aktar analiżi. Mistoqsi jekk sabx it-tali insetti kif ġieb u laħaq, James qal li l-proċess huwa delikat ġmielu u li l-paċenzja ta' dak li jkun tħoll u torbot. Intant, James qalilna li bħalissa l-għadd ta' riċerkaturi pariġġu fi ħdan l-Università ta' Malta qed jaħdmu qatigħ biex joħolqu database pubblika bil-għan li fi ħdanha jitpoġġew mat-8000 speċi ta' insetti li hawn fil-gżejjer Maltin.